[{"text_idx": "#000000", "text": "'Itsasoa artean, itsasoaren artea' erakusketea dago ikusgai Bilboko Itsas Museoan"}, {"text_idx": "#000002", "text": "Maiatzaren 29a arte, Itsasoa artean, itsasoaren artea erakusketea hartuko dau Bilboko Itsas Museoak. Bizkaiko hiriburuko Arte Eder Museoko 90 artelan batu ditue bertan. XX. mendean sortutako lanak dira, eta itsasoa dabe oinarri."}, {"text_idx": "#000004", "text": "Erakusketa hau Bilboko Itsasadarra Itsas Museoa eta Bilboko Arte Ederren Museoaren arteko lankidetzearen emoitza da. Bertan, itsasoa ardatz daben laurogeita hamar lan aukeratu dira. Erakusketaren komisario Jose\u0301 Luis Merinok, Bilboko Arte Ederren Museoko Kontserbazio eta Zaharberritze Saileko burua, itsasoaz aritzeko XX. mendean erabilitako ikuspegi plastikoak erakutsi gura izan dau artelan horreen bitartez. Lanak aukeratzeko, lehenengo, alderdi etnografikoak hartu dira kontuan, eta herri kulturan zuztartutako alderdiak; berbarako, kostako ikuspegiak, pertsonaia tipikoak eta itsas produktuak. Baina oroimen historikoa be kontuan hartu da; horregaitik, Bilbok portu gisa izandako garrantziagaz eta gaur arte izan dauen bilakaereagaz lotutako hainbat irudi hunkigarri be jasotzen dira, besteak beste."}, {"text_idx": "#000006", "text": "Paper ganeko lanaren blokeari jagokonez, bi espaziotan banatuta dago. Lehenengoan, lan piktorikoaren ondoren, koloretako lanak eta monokromoak topau daitekez, hainbat grabau-teknikez eginak, eta hareen ondoan, lan orijinalak, marrazkiak, akuarelak, pastelak eta gouacheak. Kontrako bi polo ikusgai agertoki berean: lana eta aisialdia itsasoan. Hirugarren nozino bat be agiri da: itsasoko arriskuei bildurra. Era berean, azkenengo espazioan itsasoaren bi ikusmolde dagoz aurrez aurre: XIX. mendeko artisten ikuspegi erromantikoa, eta haren parean, Bizkaiko aurrerabidearen eta aldaketa ekonomikoen bultzatzaile izan dan itsas industriaren garapena eta gainbeherea erakusten daben irudiak, argazkiak kasu honetan."}]